Moi shawng de Mungkan ga hta majoi sha-u ing ai da. Majoi sha-u ing ai shaloi Ja Nyi hte Ja nga ngu ai shan nau gaw chyingtawt langai mi kaw rawng nna lawt masai. Ja Nyi gaw num kasha rai nna, Ja Nga gaw la kasha rai nga ai.
Shan gaw hka hkyet wa sai hte chyingtawt kaw nna ga de pru wa ma ai. Mungkan ga a katsi a katsang rai nga ai hpe mu ma ai. Shan nau gaw lu sha hte shingbyi shara tam hkawm ma ai. Shaloi krung sin wa langai mi kaw wan hkut mawng ai hpe mu ma ai majaw dai de shani sa wa ma ai. Shan dai shara de du ai shaloi shalawa Jahtung dingla langai mi dung nga ai hpe mu hkrup ma ai. Shalawa dingla mung grai kabu ai hte shan hpe rim la nna “sha shan pru wa ra, Lu sha mung du sa” ngu tsun wu ai.
Ja Nyi yan Ja Nga mung grai hkrit kajawng ai hte lawt lu lam tam ma ai. Dai majaw shan gaw:- “Ji dwi e anhpe sha kau na rai tim hka sha gaw jaw lu mi grai hpang gara nga ga ai” ngu tsun ma ai. Shalawa dingla mung hka jaw lu ngu yang hka n nga ai majaw hka ja sa mat sai. Raitim hka nhtung baw ai majaw hka alawan n hpring hkraw nna aten shama nga ai laman Ja Nyi yan Ja Nga hprawng mat ma ai.
Shan gaw hprawng hkawm let Myit htum let Mahtum Mahta ga de du masai. Mahtum Mahta dingla hpe mu nna “Ji dwi e an nau hpe makoi da mi, Shalawa jahtung dingla kaw nna hprawng lawt ai rai ga ai, ya shi hkan shachyut nang ai re” ngu mu ai.
Mahtum Mahta dingla mung shan hpe karap luding e makoi da wu ai. Kaja wa sha Jahtung dingla mung Mahtum Mahta dingla kaw sa du nna-“Jahkrai ma yan nau nang de ndu ma ni? Nang e lagaw hkang htum sai” ngu san wu ai.Mahtum Mahta dingla gaw “N du n pru ma ai” ngu htan wu ai. Dai ga ni hpe Ja Nyi yan Ja Nga na nna “ Ya chyawm gaw Shalawa dingla hkan du wa ra ai , an nau n lawt lu na saga ai” nga nna lagu hkrap ai majaw shan a myi prwi si ni chying hkyen de kahte hkrat wa sai. Shalawa Jahtung dingla gaw dai kahte hkrat ai myi prwi si hpe ahtawk mata yu yang grai mu dum wu ai. Dai majaw shi gaw-
“Ndai kahte hkrat ai ntsin gaw hpa ntsin rai ta, grai mu ai she rai nga ai” ngu wu ai. Mahtum Mahta dingla mung-
“Dai gaw Sana tsahku re” ngu tsun wu ai. Shalawa jahtung dingla mung:-
“Sana tsahku ya lu n mai i?ngu hpyi yang Mahtum Mahta dingla gaw:-
“Ya garai n tai shi ai lu mayu yang sanit ya ngu ai shani bai sa rit” ngu tsun wu ai.
Mahtum Mahta dingla gaw sanit ya ngu na shani tup shatdi ngu ai didam kaba langai mi kaw hka hpunlum shadu da nna hpri sumprang mung ju jahkyeng da wu ai. Dai shani jang Shalawa dingla gaw “Sana Tsahku” lu na matu du sa wa ai. Shaloi mahta dingla gaw:-
“ Shalawa Jahtung dingla e Sana Tsahku lu na rai yang gaw hku wat chying hka de sa nna, n-gup mahka u law, n-gau mala u law ngu tsun wu ai. Shalawa wa n-gup mahka nna tsap jang Mahtum dingla gaw Shalawa a n-gup de hka hpunlum ru jaw ya nna hpri sumprang hte mung n-gup galun a chyaw ya wu ai. Shaloi Shalawa dingla gaw garai machyi ai hte-
“Ji e ya ngai kaning rai na law” ngu jahtau wu yang Mahtum Mahta dingla gaw:-
“Le rum wu –na dawng su nga ai de sit sa u” ngu dat wa ai, Dai majaw Jahtung nta ni gaw maling mala hkrung sin wa hka rum wu-na dawng nai su” re ai shara hkan nga ra mat ai rai nga ai.
Jahtung dingla wa mat ai hpang Mahtum Mahta dingla gaw Ja Nyi yan Ja Nga hpe lupding kaw nna shayu la let nta sin shangun mu ai. Lani mi hta Mahtum Mahta dingla gaw Ja Nyi yan Ja Nga hpe:-
“Nan nau gaw nta sin nna chyu nga yang n mai ai, tsun dim nna nga sa hkwi mu” ngu tsun wu ai. Dai majaw shan gaw “Yun Lang” ngu ai tsun hpe sa dim ma ai. Shan nau gaw nahtam lap hpe ru shatai nna Nga htawk ai majaw hkum ting kaya mat ma ai. Shing rai kaya ai majaw mahkyit hkrai mahkit rai, n dawng na dawng n mu na hpe mu hkat nna kahpu madin dai shari waw mat sai. Dai hpang shan gaw ma langai mi shaprat masai. Shan gaw dai shani kaw nna ma woi let nta e chyu nga ma ai. Shaloi Mahtum Mahta dingla gaw:-
“Nan lahkawng ma woi nna chyu nmai ai, yi sa masu” ngu tsun nna, shan lahkawng yi sa ai ten hta ma hpe shi woi ya wu ai. Lani mi hta dai ma gaw hkrap chyu hkrap rai kade asawng shayu timung hkrap n zim hkraw ai. Dai majaw Mahtum Mahta dingla gaw grai masin pawt ai hte:-
“Ma nang hpe ngai azat aza di kau de ga” ngu shazim yang ma kasha gaw hkrap zim ai hte mai wa ai. Dai hpang hkrap chyu bai hkrap ai. “Azat aza” di kau di ga ngu yang she hkrap zim nna bai mani wa ai. Dai majaw Mahtum Mahta wa gaw dai ma hpe sat nna azat aza di kau wu ai. Dai hpang langa tawng langai mi daw la nna yup ra e tawn n-htawm nba hte jahpun da wu ai. Shingdi pu sin ni hpe kadoi ahkyep yang sin machyin mi npu de hkrat lut mat nna lapawp tai mat sai.
Shana de jan du nna Ja Nyi yan Ja Nga n’ta wa yang Ja Nyi gaw ma hpe chyu jaw na matu Mahtum Mahta hpe:-
“Ji dwi e ma hpe chyu jaw na matu woi wa ya rit” ngu tsun wu ai. Shaloi Mahtum Mahta dingla gaw:-
“Nan grai ba na manit dai. Ngai shadu da ai hpa shawng sha la mu, ma gaw yup pyaw nga ai” ngu tsun wu ai. Shan nau mung hpa lu ngut ai hte Ja Nyi gaw ma hpe chyu jaw na ngu yup ra e nba hpun gaw yu yang ma n’re ai sha langa tawng re ai majaw grai mau mat ma ai. Dai majaw shan gaw Mahtum dingla hpe :-
“Ji dwi e an a yup ra kaw langa tawng sha nga ai, ma gaw kanang rai sata?ngu san mu ai. Shaloi Mahtum Mahta dingla mung:-
“Nan a kasha hpe nan sha kau manit dai” ngu tsun wu ai. Dai ga na ai majaw Ja Nyi yan Ja Nga gaw yawn ningtsang hte hkrap nna chyu nga masai. Dai majaw Mahtum Mahta dingla gaw:-
“Nan a kasha hpe mu mayu myit yang gaw le jahku numshe de sa masu, nan a kasha hpe mu na myit dai” ngu tsun wu ai.
Dai ga na jang shan gaw kasha hpe grai marit ai hte mu mayu ai majaw jahku numbraw de sa yu mu ai. Shaloi shan a kasha hte bung ai ma ni wu nawng wu wa hpe mu ai majaw grai mau mat wa ai. Shan gaw ma ni hpang de sit sa wa yang ma ni gaw:-
“Nan gaw an nau ni a pu sin hpe sha ai ni rai myit dai” ngu shachyut kau mu ai. Ja Nyi yan Ja Nga mung hprawng mat ma ai. Shaloi shan a man ang ai maga de na hpun kawa ni yawng hkraw si mat ai hpe mu ai. Shan gaw dai shara kaw nna Mahtum Mahta dingla hpang de nhtang mat ma ai. Mahtum Mahta dingla gaw shan hpe mu jang:-
“Nan nau gaw nan nau a kasha a pu sin ni hpe sha kau sai majaw grai n hkru ai masha tai manit dai, dai rai nna nan nau nang kaw ngai hte rau nga n mai sai” ngu tsun let rim la nna “Jan Lawng”de bang kau manu ai. Ja Nyi gaw Ja Wa Lawng htawng kata e sinmat sai. Dai hpang Lapawp gaw Ja Wa Lawng de du sa nna shi a panen hte Ja Wa Lawng Chying hka ladang hpe chya hkrai chya ai majaw manen wa ai hte Ja Wa Lawng hpe Ja Nga lu hpaw sai. Ja Nga gaw Ja Wan Lawng kaw nna pru n htawm man ang ai de dam hkawm wa yang, Dinghta Wa Yang ga du sai. Raitim matu mara n-pru ai sha Dinghta Wa Yang e si mat sai. Ndai gaw Majoi Sha-u hte Ja Nyi yan Ja Nga a mau mwi rai nga ai.
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn